A tous ceulx qui verront ces présentes lettres: Jehan Tribolé, le jeune, licencié en lois, lieutenant de noble monseigneur Guy, seigneur Desgreville, chevalier et chambellan du roy notre sire, bailli de Senz et d’Aucerre, salut. Savoir faisons que veues les lettres du roy notre dit seigneur cy athachés soubs notre seel. Nous, pour consideration du contenu esdites lettres, et pour ce qui nous est apparu du congié et licence qui paravant avoient esté donnez et ottroyez par messire Gasselin du Bos, chèvalier, nagaires bailli desdiz bailliages, aux bourgois, manans et babitans de la ville d’Aucerre, de mettre et asseoir les secondes et nouvelles serrures et clefs qui mises ont esté ez portes, ponsleviz, planches, barrières, huys et poternes de la forteresse d’Aucerre avec celles qui ja y estoient, et dont le capitaine de la dite ville avoit la garde pour le roy notre sire, à iceulx manans, habitants, par vertu desdites lettres royaux et en entérinant icelles, présent ad ce et non contredisant honorable homme et maistre Didier Colon, licencié en lois, procureur du roy nostre sire ou bailliage d’Auxerre, avons octroyé et octroyons que lesdittes secondes serrures et clefz demeurent doresnavant esdites portes, pont-leveiz, planches, barrières, huys et poternes de ladite forteresse, et qu’ilz en ayent la garde et leur en avons donné et donnons congié et licence selon le contenu esdictes lettres. Donné soubs notre seel le mardy vingt-quatriesme jour de novembre, l’an mil quatre cent et unze ainsi signé: Chamfremeux.